《小雪》
唐代·无可

片片互玲珑，飞扬玉漏终。乍微全满地，渐密更无风。

集物圆方别，连云远近同。作膏凝瘠土，呈瑞下深宫。

气射重衣透，花窥小隙通。飘秦增旧岭，发汉揽长空。

迥冒巢松鹤，孤鸣穴岛虫。过三知腊尽，盈尺贺年丰。

委积休闻竹，稀疏渐见鸿。盖沙资澶漫，洒海助冲融。

草木潜加润，山河更益雄。因知天地力，覆育有全功。

作者简介：无可，唐代诗僧，俗姓贾，范阳（今河北涿州）人，贾岛从弟。少年时出家为僧，尝与贾岛同居青龙寺，后云游越州、湖湘、庐山等地。大和年间，为白阁寺僧。与姚合过往甚密，酬唱至多。又与张籍、马戴等人友善。无可攻诗，多五言，与贾岛、周贺齐名。亦以能书名，效柳公权体。